Willelmus, miseratione divina Sabinensis episcopus, apostolicæ sedis legatus, viris religiosis fratribus domus de Sictunia ordinis prædicatorum Upsalensis diœcesis salutem in nomine Jesu Christi. Cum a nobis petitur quod justum est, tam vigor æquitatis quam ordo exigit rationis, ut id per sollicitudinem officii nostri ad debitum perducatur effectum. Cum igitur, sicut ex parte vestra propositum extitit coram nobis, venerabilis frater T., quondam Finlandensis episcopus, quosdam libros, pertinentes ad se, domui vestræ pro suorum remedio contulerit peccatorum, nos quod ab eo provide factum est in hac parte ratum habentes, illud auctoritate qua fungimur apostolica confirmamus et præsentis scripti patrocinio communimus. Nulli ergo etc. nostræ confirmationis etc. Datum Scheningiæ XII kal. martii, pontificatus domini Innocentii papæ IV anno quinto.*